## El Consell autoritza la contractació de la gestió integral de centres d’emergència i vivendes d’intervenció per a víctimes de violència sobre la dona

*** Es reforça la xarxa d’atenció a dones víctimes de violència a València, Gandia i Castelló de la Plana
* El nou contracte incrementa la inversió, millora l’estabilitat del servici i dignifica les condicions laborals**

El Consell ha acordat autoritzar la Vicepresidència Primera i Conselleria de Vivenda, Ocupació, Joventut i Igualtat per a la contractació dels servicis per a la gestió integral de dos centres d’emergència i dos vivendes d’intervenció destinades a l’atenció de dones víctimes de violència sobre la dona i de les seues filles i fills en la Comunitat Valenciana. Són centres que formen part dels recursos residencials dels quals disposa la Generalitat.

Este contracte serà adjudicat en quatre lots i tindrà una duració de tres anys, prorrogables per dos anys més, per un valor estimat, incloses les pròrrogues, de 12.141.488 euros.

En concret, el contracte cobrix la prestació del servici de gestió integral de quatre centres a través de quatre lots. En el lot 1 el Centre d’Emergències de Gandia, amb una capacitat màxima per a 10 persones; en el lot 2 el Centre d’Emergències de València, amb una capacitat de 10 persones; en el lot 3, la Vivenda d’Intervenció Xúquer a València, amb una capacitat màxima per a 10 persones, i en el lot 4, una vivenda d’intervenció de Castelló de la Plana, amb una capacitat de 10 persones.

El nou contracte augmenta un 181,4 % l’import i un any el període de duració respecte de l’anterior, i dota així d’una estabilitat major tant el recurs en si com les professionals que atenen les víctimes, i dona una atenció millor i més professional a les víctimes, les seues filles i fills.

Este increment es deu, d’una banda, al fet que la duració del contracte passa a ser de dos a tres anys, prorrogables per dos més, així dota de més estabilitat tant el recurs en si com les professionals que atenen les víctimes.

D’altra banda, les professionals d’estos centres han vist regularitzats i actualitzats els seus salaris en aplicar-los les taules salarials del conveni que corresponen, amb la qual cosa tenen un increment salarial notable i milloren les seues condicions laborals.

La gestió integral d’estos centres comporta la prestació de diversos servicis que inclouen, entre altres, l’atenció social, psicològica i jurídica en les situacions de crisi, així com l’assessorament o la teràpia en els casos de seguiment de les dones víctimes de violència i de les seues filles i fills.

**Contractes de gestió ja adjudicats**

Esta licitació s’unix a l’aprovada el 12 de desembre passat pel Ple del Consell per 25,5 milions d’euros, per a la contractació dels servicis de gestió de tres centres de recuperació integral a València i Alacant i un centre d’emergències i recuperació integral a Castelló de la Plana per a dones víctimes de violència sobre la dona i els menors que les acompanyen.

Se suma, al seu torn, a la realitzada este mateix any, amb l’adjudicació en juliol del nou contracte per a la gestió dels centres Dona 24 Hores de València, Castelló i Alacant, així com dels centres Dona 14 Hores de Torrevieja, Dénia, Elda i el nou centre d’Elx. Una adjudicació amb una inversió de 43,6 milions per a dos anys, ampliables a dos anys més.

Fecha: 26/12/2025